钦定古今图书集成/明伦汇编/官常典/第612卷 > 张霸
## 钦定古今图书集成/明伦汇编/官常典/第612卷 > 张霸

按《后汉书》本传：“霸字伯饶，蜀郡成都人也。年数岁而
知孝让，虽出入饮食，自然合礼，乡人号为张曾孑。七
岁通《春秋》，复欲进馀经，父母曰：‘汝小，未能也’。霸曰：‘我
饶为之’。故字曰饶焉。后就长水校尉樊儵受严氏《公
羊春秋》，遂博览五经。诸生孙林、刘固、段著等慕之，各
市宅其傍以就学焉。举孝廉，光禄王事，稍迁，永元中”
为会稽太守，表用郡人处士顾奉、公孙松等。奉后为
颍川太守，松为司隶校尉，并有名称。其馀有业行者，
皆见擢用，郡中争厉志节，习经者以千数，道路但闻
诵声。初，霸以樊儵删《严氏春秋》犹多繁辞，乃减定为
二十万言，更名张氏学。霸始到越，贼未解，郡界不宁，
乃移书开购，明用信赏，贼遂束手归附，不烦士卒之
力。童谣曰：“弃我戟，捐我矛，盗贼尽，吏皆休。”视事三年谓掾史曰：“太守起自孤生，致位郡守，盖日中则移，月
满则亏。《老子》有言，‘知足不辱’。”遂上病。